Jakob Løkke

Jakob Løkke (født 13. februar 1829 i Trondheim, død 29. september 1881 i Berlin) var en norsk filolog og pedagog.
Liv og virke
Bakgrunn
Jakob Løkke var sønn av snekkeren Ole Olsen Løkke, som ved sønnens fødsel var svenn i Trondheim. Senere flyttet han til Tromsø, hvor han drev en snekkerforretning. Moren døde tidlig. Ole Løkke giftet seg igjen og fikk flere barn i det nye ekteskapet.

Jakob Løkke var elev ved Tromsø real- og middelskole. I 1848 avla han examen artium ved universitetet og begynte å studere filologi. I 1852 tok han embetseksamen.
Karriere
Han fikk året etter en stilling som lærer på Lillehammer. Her ble han også redaktør for det nystiftede Kristians Amtstidende, som utkom fra 1855 til 1859, og han deltok i kommunestyret. I to perioder var han byens ordfører. Han drev dessuten en egen bokhandel.

I 1861 ble Jakob Løkke utnevnt til adjunkt ved Kristiania katedralskole, i en stilling som var blitt ledig etter at Johan Thaasen gikk til universitetet. Ved denne skole ble han resten av livet, fra 1862 som overlærer. I 1860-årene var han en av de fremste motstanderne av Hartvig Nissens forslag til skolereformer. 

Fra våren 1881 hadde han tjenestefri av helsemessige årsaker, og bodde i Ringebu for å bli frisk. Han hadde diabetes. Da sykdommen ble verre, reiste han til Karlsbad og døde i Berlin på veien hjem.

Løkke skrev flere lærebøker i tysk og engelsk. Hans Kortfattet Tydsk Grammatik utkom i en 31. utgave så sent som i 1965. 

Han var sekretær i Skandinavisk Selskab og medlem av Christiania Videnskabs-Selskab (dagens Det Norske Videnskaps-Akademi) fra 1867.

 Referanser 

Litteratur
 Fr. Ording: Overlærer Jakob Løkke. Oslo: Cappelen, 1925. Særtrykk av Skole og Samfund.

Eksterne lenker


Kategori:Norske germanister
Kategori:Medlemmer av Det Norske Videnskaps-Akademi‎
Kategori:Ordførere i Lillehammer